**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ НА**

**43-ТО НАРОДНО СЪБРАНИЕ**

**ДО**

**Г-Н ХРИСТО ИВАНОВ**

**МИНИСТЪР НА ПРАВОСЪДИЕТО**

**ПИТАНЕ**

от Чавдар Георгиев и Филип Попов, народни представители

от ПГ „БСП лява България“

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание внасяме питане

**ОТНОСНО**: общо ръководство и контрол на дейността по изпълнение на наказанията

**Уважаеми г-н министър**,

Една от важните, законово вменени, функции на министъра на правосъдието е ръководството и контролът на цялостната дейност по изпълнение на наказанията и провеждане на държавната политика в наказателно-изпълнителната област.

За съжаление, допускането и реализирането на лоши практики в хода на осъществяване на дейността по изпълнение на наказанията е факт. Факт е и, че цялостното прилагане и изпълнение на политиката в наказателно-изпълнителното дело все още е далеч от европейските стандарти и практики, поради което страната ни редовно получава заслужени критики от европейските ни партньори и осъдителни решения от Съда в Страсбург.

Ще си позволя да насоча вниманието Ви към един важен елемент от тази политика – провеждане на процедури по Закона за обществените поръчки за материално-техническото осигуряване на наказателно-изпълнителната дейност, вкл. за снабдяване с хранителни продукти и осигуряване на храненето на лицата, лишени от свобода. Актуалната ситуация тук е изключително тревожна и достатъчно скандална. Държавата, чрез компетентния орган във Ваше лице, допуска и толерира незаконосъобразно доставяне на храни, без проведени обществени поръчки. Допускате и толерирате незаконосъобразно изразходване на милиони левове бюджетни средства, при демонстративно игнориране на закона и всички изисквания за финансова дисциплина и финансова отговорност. Установявате трайна практика на процедурен произвол и финансова безотговорност в пълна степен.

Всички тези груби закононарушения се извършват на фона на Вашите изявления за правова държава, върховенство на закона, и очевидно фалшивото желание и воля на правителството за постигане на членство в Шенген.

Фактите са следните:

Главна дирекция "Изпълнение на наказанията" (ГДИН) е сключила договори за доставка на храни на стойност над 3 млн. лв. чрез псевдопроцедури по ЗОП. Псевдопроцедури, за които Агенцията по обществени поръчки е дала еднозначно становище за незаконосъобразност. Нещо повече, от 11.09.2014 г. - частично, а от 08.01.2015 г. – изцяло, ГДИН получава доставките на храни и хранителни продукти без договори, тъй като сключените преди това са с изтекъл срок. ГДИН ежемесечно изразходва милиони левове бюджетни средства без каквото и да е спазване на закона.

Моля, изразете Вашето ясно становище - това не е ли безобразие, което Вие толерирате? Не важат ли за Вас българските закони? Не сте ли Вие министър на правосъдието, който в най-голяма степен следва да дава пример за безупречност и за стриктно спазване на законите?

 **Уважаеми г- н министър,**

 Предвид гореизложеното, отправяме към Вас следното питане: по какъв начин и кога възнамерявате да изпълните задълженията си по чл. 10, ал. 2 от Закона за изпълнение на наказанията и задържането под стража? Ще продължите ли политиката на допускане и толериране на беззаконие и финансова безотговорност? Кога и как ще упражните правомощията си на първостепенен разпоредител с бюджетни средства? Възнамерявате ли занапред незабавно да прекратявате действието на незаконосъобразни договори, какво и кога ще предприемете за гарантиране на спазването на законите и по-специално ще упражните ли пряк контрол при провеждането на бъдещи обществени поръчки, така щото те да се провеждат по установения законов ред, при гарантиране на принципа на конкурентостта и при недопускане на закононарушения? Молим, за Вашата самооценка за водената до тук от Вас политика и допускането на незаконосъобразни разходване на бюджетни средства.

София, 25 март 2015 г.

Чавдар Георгиев:

Филип Попов: